《五月二十五日三陂桥晚眺》
宋代·吕南公

涨水久已退，擎泥草扶疏。平畴极我目，一来施犁锄。

九夏行过六，尚忧复污潴。哀咨此乡民，耕力岂踌躇。

地势苦卑薄，况无古川渠。愁潦惧熯乾，不可保终初。

昨者多暑雨，洪波日凌虚。新来满旬晴，渗涸类灌蒩。

垂秋且当莳，到否知何如。摇摇众农心，凛若畏简书。

远瞻来南山，其壤似郊墟。依微绿秀间，浮白略散舒。

间喜早稻吐，因高得纡馀。幸无风早催，聊济升斗储。

天下有大福，唯民乐田庐。乐哉俟丰登，快我羁旅居。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。